b"\n_START_ARTICLE_\nBerbers\n_START_SECTION_\nOrigen\n_START_PARAGRAPH_\nMalgrat que hist\xc3\xb2ricament han circulat moltes teories sobre el seu origen, actualment, gr\xc3\xa0cies al fet que les restes arqueol\xc3\xb2giques del nord d'\xc3\x80frica s\xc3\xb3n abundants i de gran qualitat, es pot afirmar que els amazics estan presents al territori on es troben avui des de la m\xc3\xa9s remota antiguitat. Per tant, se'ls considera la poblaci\xc3\xb3 aut\xc3\xb2ctona del nord d'\xc3\x80frica. Hi ha diverses teories que afirmen l'origen eurasi\xc3\xa0tic dels berbers; per exemple, en regions com el Rif del Marroc, hi ha poblacions d'aspecte europeu (ulls blaus o verds i cabell ros o p\xc3\xa8l roig), com els rifenys.\n_START_SECTION_\nTerritori\n_START_PARAGRAPH_\nHabiten en grups compactes, generalment a la muntanya, al Marroc (Rif, Atles Casablanca i Sus) i a Alg\xc3\xa8ria (Cab\xc3\xadlia, Aur\xc3\xa8s, Mzab i Ahaggar), per\xc3\xb2 tamb\xc3\xa9 a Tun\xc3\xadsia (illa de Jerba, Matmata i altres zones del sud), L\xc3\xadbia (majorit\xc3\xa0riament, muntanya Nefussa i Zuwarah), Egipte (oasi de Siwa), Mali (nord-oest), N\xc3\xadger (nord-oest), i en algunes tribus molt limitades a Maurit\xc3\xa0nia (rodalia de Nouakchott), el Txad i Burkina Faso.\n_START_SECTION_\nCostums\n_START_PARAGRAPH_\nRarament s\xc3\xb3n n\xc3\xb2mades \xe2\x80\x94llevat de grups com els tuaregs\xe2\x80\x94; habiten generalment en cases de tipus mediterrani amb terrassa i, els de l'interior, en tendes de planta quadrangular. L'estructura social es basa en la fam\xc3\xadlia patriarcal; organitzats en cabiles, s\xc3\xb3n governats per un consell d'ancians (gama'a) i regits per una llei pr\xc3\xb2pia (qanun) o conjunt de tradicions orals. S\xc3\xb3n de religi\xc3\xb3 musulmana, deformada sovint per supersticions locals o barrejada amb restes de paganisme. La polig\xc3\xa0mia hi \xc3\xa9s poc corrent._NEWLINE_La majoria de berbers s\xc3\xb3n musulmans sunnites, per b\xc3\xa9 que hi ha hagut tradicionalment minories jueves, i sedentaris, excepte els tuaregs. Estan presents a la regi\xc3\xb3 des de la prehist\xc3\xb2ria. A partir del segle XI, van comen\xc3\xa7ar a assimilar-se als \xc3\xa0rabs.\n_START_SECTION_\nOrganitzaci\xc3\xb3\n_START_PARAGRAPH_\nEs divideixen en pobles (karuba), cadascun dels quals \xc3\xa9s administrat per una Djamaa, assemblea de ciutadans encap\xc3\xa7alada per un amin (cap d'assemblea) i un temman (inspector). Els berbers no han demanat mai autonomia pol\xc3\xadtica, per\xc3\xb2 s\xc3\xad el reconeixement de la seva cultura com a part integrant dels estats que la formen. _NEWLINE_Ni al Marroc ni a l'Alg\xc3\xa8ria hi ha autonomia interna, tot i que el 28 de maig del 1995 es va crear al Marroc un Haut-Commissariat \xc3\xa0 l'amazighit\xc3\xa9 amb compet\xc3\xa8ncies per a desenvolupar l'ensenyament en amazigh, per\xc3\xb2 es tracta d'una mesura politicoadministrativa i no pas un reconeixement de iure, de manera que la seva exist\xc3\xa8ncia \xc3\xa9s prec\xc3\xa0ria. A Alg\xc3\xa8ria, reclamen autonomia pol\xc3\xadtica i cultural. Els tuareg han recorregut sovint a la lluita armada per tal d'aconseguir reconeixement tant a N\xc3\xadger com a Mali.\n_START_SECTION_\nOrigen\n_START_PARAGRAPH_\nEl seu origen resta de moment desconegut, per\xc3\xb2 \xc3\xa9s molt antic. El fet de trobar amazics de cabell ros pot suggerir que hi va haver una barreja de les poblacions de la costa sud del Mediterrani amb poblacions de la costa nord, per\xc3\xb2 en una \xc3\xa8poca tan antiga que no es pot determinar. De moment, es treballa la llengua amazic com a font per avaluar el seu possible origen.\n_START_SECTION_\nTemps hist\xc3\xb2rics\n_START_PARAGRAPH_\nEls berbers ja s\xc3\xb3n esmentats als textos egipcis. Els libis (libu) o tehenu eren berbers; una dinastia (la Dinastia XXII) d'origen libi va governar Egipte al segle X aC. Els berbers poblaren totes les terres a l'oest del Nil. Records de la poblaci\xc3\xb3 berber a tot el nord d'\xc3\x80frica s'han trobat pel desert del S\xc3\xa0hara. Les fonts gregues i romanes tamb\xc3\xa9 en fan refer\xc3\xa8ncia. Els ge\xc3\xb2grafs grecs utilitzen noms que segurament no es donaven a ells mateixos: nasamons i psil\xc2\xb7les a Cirenaica i Tripolitana, garamants al S\xc3\xa0hara, m\xc3\xa0culs (machyles) i maxyes al S\xc3\xa0hel tunisi\xc3\xa0, n\xc3\xbamides al Magrib oriental, g\xc3\xa8tuls als confins del desert i l'altipl\xc3\xa0; maures al Magrib central i occidental. Entre aquestos pobles, es van establir col\xc3\xb2nies, primer fen\xc3\xadcies i despr\xc3\xa9s cartagineses i gregues, que van tenir poc d'efecte en la poblaci\xc3\xb3, excepte a la rodalia de Cartago i Cirene. La seva unitat fou tardana, per\xc3\xb2 finalment es van constituir els regnes dels massils i dels massesils, despr\xc3\xa9s regne de Num\xc3\xaddia, i el regne de Maurit\xc3\xa0nia. Els dos regnes van desapar\xc3\xa8ixer absorbits per Roma en prov\xc3\xadncies, en la primera meitat del segle I.\n_START_SECTION_\nConquesta \xc3\xa0rab musulmana\n_START_PARAGRAPH_\nEls primers atacs musulmans foren simples expedicions de saqueig que dif\xc3\xadcilment podien portar a un domini permanent. Fins al 670, amb la fundaci\xc3\xb3 de Kayrawan, aquest domini no es va establir de manera s\xc3\xb2lida, per\xc3\xb2 encara les ciutats de la costa seguien en mans dels romans d'Orient igual que les zones muntanyoses. Els berbers, organitzats sota la direcci\xc3\xb3 d'un dels caps tribals, Kosayla, van matar Uca ibn Nafi a Tahudha i es va formar el primer gran regne berber (687-690), i abra\xc3\xa7\xc3\xa0 la major part de Tun\xc3\xadsia. Koysala no va poder resistir gaire, per\xc3\xb2 la seva torxa fou recollida per la reina Kahina a l'Aur\xc3\xa8s, que finalment fou derrotada el 703._NEWLINE_Durant el segle VIII, els berbers es van convertir a l'islam. Els berbers van formar el nucli de l'ex\xc3\xa8rcit que va conquerir Hisp\xc3\xa0nia, i berber era el seu comandant, el conqueridor T\xc3\xa0riq. Per\xc3\xb2 aviat van ren\xc3\xa9ixer els particularismes i la major part dels berbers va adoptar les doctrines kharigites."